**NÁRODNÁ RADA SLOVENSKEJ REPUBLIKY**

**III. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Návrh

Zákon

z ......................2005

**zákona, ktorým sa mení a dopĺňa zákon č. 308/2000 Z.z. o vysielaní a retransmisii a o zmene zákona č. 195/2000 Z.z. o telekomunikáciách v znení neskorších predpisov**

**Národná rada Slovenskej republiky sa uzniesla na tomto zákone:**

**Čl. I.**

**zákon č. 308/2000 Z.z. o vysielaní a retransmisii a o zmene zákona č. 195/2000 Z.z. o telekomunikáciách v znení zákona č. 147/2001 Z.z. a zákona č. 206/2002 Z.z. sa mení a dopĺňa takto:**

1. § 6 sa vkladá nový odsek 1, nový odsek 2 a nový odsek 3, ktoré znejú:

„(1) Rada a člen rady za výkon svojej funkcie je zodpovedný národnej rade.

(2) Rada je občianskoprávne zodpovedná a člen rady je občianskoprávne a trestnoprávne zodpovedný za konanie podľa tohto zákona.

(3) Návrh na súd, že rada, člen rady alebo vysielateľ porušil zákon môže podať každý občan Slovenskej republiky.“

Doterajšie odseky 1 až 4 sa označujú ako odseky 4 až 7.

2. V § 9 ods. 1. v písmene c) sa za slovo „funkcie“ vkladajú slová: „národnou radou a na základe právoplatného rozhodnutia súdu“.

3. § 9 sa vkladá nový odsek. 2, ktorý znie:

„(2) Členstvo v rade člena rady a všetkých členov rady sa skončí na základe právoplatného rozhodnutia súdu, že porušili zákon.“

Doterajší odseky 2 a 3 sa označujú ako odseky 3 a 4.

4. § 54, ods. 1 písm. d) za slovom „ustanovenia“ sa znenie „§ 42 alebo 43“ nahradí znením „§ 16, 18, 19, 42 alebo 43“.

5. V § 54, ods. 1 sa za písmeno „h“ vkladá nové písmeno i), ktoré znie:

„i) ak súd vydal právoplatný rozsudok, že vysielateľ porušil zákon.“

**Čl. II.**

Tento zákon nadobúda účinnosť 1. januára 2006.

**Dôvodová správa**

**A. Všeobecná časť**

**Zhodnotenie súčasného stavu**

Zákon č. 308/2000 Z.z. o vysielaní a retransmisii sa v súčasnosti v praxi nedodržiava. Napríklad Rada slovenskej televízie porušuje povinnosti uložené vysielateľovi (§5 ods. 2, písm. f), nedodržiava názorovú pluralitu v rámci vysielanej programovej štruktúry (§ 16 písm. a). Toto porušovanie zákona č. 308/2000 Z.z. o vysielaní a retransmisii, Rada pre vysielanie a retransmisiu (ďalej len „rada“) toleruje, čím porušuje zákon o vysielaní a retransmisii.

**Dôvody potreby novej právnej úpravy**

V súčasnosti zákon č. 308/2000 Z.z. o vysielaní a retransmisii dáva právo len Národnej rade Slovenskej republiky hlasovaním odvolať radu a členov rady. V praxi to znamená, že rada môže porušovať zákon o vysielaní a retransmisii, pokiaľ si je vedomá, že poslanci vládnej koalície v Národnej rade Slovenskej republiky ju neodvolajú. Výsledkom súčasnej právnej úpravy zákona o vysielaní a retransmisii je, že rada môže slúžiť vládnej koalícii a nemusí dodržiavať zákon o vysielaní a retransmisii.

Predkladaná novela zákona ustanovuje, že rada je občianskoprávne a člen rady je občianskoprávne a trestnoprávne zodpovedný za porušovanie zákona o vysielaní a retransmisii.

Predkladaná novela zákona ďalej ustanovuje, že individuálne členstvo v rade a členstvo všetkých členov v rade sa skončí, ak súd rozhodol právoplatných rozhodnutím, že rada alebo člen rady porušil zákon. Podanie na súd o porušení zákona môže dať každý občan Slovenskej republiky. Týmto sa zabezpečí, že rada bude dodržiavať zákon o vysielaní a retransmisii.

Predkladaná novela zákona ďalej ustanovuje, že rada vysielateľovi licenciu odníme, ak súd vyniesol právoplatný rozsudok, že vysielateľ porušil zákon o vysielaní a retransmisii. Návrh na súd, že vysielateľ porušil zákon, môže podať každý občan Slovenskej republiky.

**Súlad návrhu zákona s Ústavou SR:**

Návrh novely zákona je v súlade s Ústavou SR.

**Súvislosti s inými zákonmi a medzinárodnými zmluvami:**

Návrh novely zákona je v súlade s inými zákonmi a medzinárodnými zmluvami.

**Hospodársky a finančný vplyv na štátny rozpočet:**

Návrh novely zákona nebude mať hospodársky a finančný vplyv na štátny rozpočet.

**Nároky na pracovné sily a organizačné zabezpečenie:**

Návrh novely zákona nebude mať nárok na pracovné sily a organizačné zabezpečenie.

**Predpokladané finančné dôsledky na rozpočet verejnej správy:**

Návrh novely zákona nebude mať finančné dôsledky na rozpočet verejnej správy:

**B. Osobitná časť**

**K Čl. I.:**

**K bodu 1:**

Novela zákona ustanovuje, že rada a člen rady za výkon svojej funkcie je zodpovedný národnej rade, že rada je občianskoprávne zodpovedná a člen rady je občianskoprávne a trestnoprávne zodpovedný za konanie podľa zákona o vysielaní a retransmisii. V bode 1 sa ďalej ustanovuje, že návrh na súd, že rada, člen rady alebo vysielateľ porušil zákon môže podať každý občan Slovenskej republiky.

**K bodu 2:**

Novela zákona ustanovuje, že členstvo v rade sa končí odvolaním člena rady z funkcie Národnou radou Slovenskej republiky a na základe právoplatného rozhodnutia súdu.

**K bodu 3:**

Novela zákona ustanovuje, že členstvo v rade člena rady a všetkých členov rady sa skončí na základe právoplatného rozhodnutia súdu, že porušili zákon.

**K bodu 4:**

Novela zákona ustanovuje, že rada odníme vysielateľovi licenciu, ak porušil ustanovenia § 16, 18, 19, 42 alebo 43.

**K bodu 5:**

Novela zákona ustanovuje, že rada odníme vysielateľovi licenciu, ak súd vydal právoplatný rozsudok, že vysielateľ porušil zákon.

**K Čl. II.:**

Predkladaný návrh zákona pri určení účinnosti zákona vychádza z jeho celkového legislatívneho procesu.

DOLOŽKA ZLUČITEĽNOSTI

návrhu zákona s právom Európskej únie

**1. Navrhovateľ zákona:**

Poslanec Národnej rady Slovenskej republiky Karol Ondriaš.

**2. Názov návrhu zákona:**

Novela zákona, ktorým sa mení a dopĺňa zákon č. 308/2000 Z.z. o vysielaní a retransmisii a o zmene zákona č. 195/2000 Z.z. o telekomunikáciách v znení neskorších predpisov.

**3. V práve Európskej únie je problematika návrhu zákona:**

Neupravená.

**4. Návrh zákona svojou problematikou:**

Nepatrí medzi prioritné oblasti aproximácie práva uvedené v čl. 70 Európskej dohody o pridružení a svojou problematikou nepatrí ani medzi priority odporúčané v Bielej knihe.

**5. Charakteristika právnych noriem Európskej únie, ktorými je upravená problematika návrhu zákona :**

Nestanovuje sa.

**6. Vyjadrenie stupňa kompatibility s právnou normou Európskej únie:**

Úplná.

Doložka finančných, ekonomických, environmentálnych vplyvov

**a vplyvov na zamestnanosť**

**1.Vyčíslenie odhadu na verejné financie:**

Novela zákona, ktorým sa mení a dopĺňa zákon č. 308/2000 Z.z. o vysielaní a retransmisii a o zmene zákona č. 195/2000 Z.z. o telekomunikáciách v znení neskorších predpisov.

**Hospodársky a finančný vplyv na štátny rozpočet:**

Návrh novely zákona nebude mať hospodársky a finančný vplyv na štátny rozpočet.

**Nároky na pracovné sily a organizačné zabezpečenie:**

Návrh novely zákona nebude mať nárok na pracovné sily a organizačné zabezpečenie.

**Predpokladané finančné dôsledky na rozpočet verejnej správy:**

Návrh novely zákona nebude mať finančné dôsledky na rozpočet verejnej správy.

**2. Odhad dopadov na obyvateľov:**

Návrh zákona predpokladá pozitívny dopad na obyvateľov, pretože ekonomické vzťahy sa budú uskutočňovať viac v legislatívnom prostredí.

**3. Vyčíslenie odhadu dopadu na životné prostredie:**

Návrh zákona nemá dopad na životné prostredie.

**4. Odhad dopadu na zamestnanosť:**

Návrh zákona nemá vplyv na zamestnanosť.

Bratislava: 25.8.2005

Karol Ondriaš

Poslanec NR SR